text: El servei de neteja dels equipaments municipals s'adjudica un any després de l'inici del procés administratiu | Ràdio Sabadell
  El servei de neteja dels equipaments municipals s'adjudica un any després de l…
  El servei s'ha adjudicat en un Ple extraordinari/ Cedida
  07.06.2019 11:20 Karen Madrid
  El servei de neteja dels equipaments municipals s'adjudica un any després de l'inici del procés administratiu
  El servei de neteja dels equipaments municipals s'ha adjudicat oficialment avui; un any després de començar el procés per introduir canvis en el plec de condicions i millorar tant el servei prestat com les retribucions de la plantilla. L'adjudicació del servei s'ha aprovat aquest matí en un ple extraordinari exprés, amb els vots favorables de les forces de govern i l'abstenció de la resta de partits. "Ens quedava aquest únic tràmit, que és obligació legal, un cop l'empresa classificada en primer lloc ha aportat tota la documentació requerida i la garantia definitiva", ha explicat el tinent d'alcalde en funcions Juli Fernández. El contracte s'aplicarà, a tot estirar, a partir de l'1 de setembre i té un període de dos anys, prorrogables a quatre.
  Les noves condicions de la neteja d'equipaments municipals suposen unificar el servei i posar-lo en mans d'única empresa, mentre que fins ara estava en mans de tres. A més, augmenta la seva dotació en 1,7 milions d'euros, arribant als 6 milions anuals. Mig milió d'aquests recursos servirà per cobrir l'absentisme laboral, que voreja el 8 per cent, i en paral·lel, també s'ha creat un complement salarial per millorar les condicions de la plantilla; un complement que es va començar a aplicar el mes d'octubre passat perquè els treballadors no s'haguessin d'esperar que es completés el procés d'adjudicació.
  L'adjudicació d'aquest servei es va començar a gestar el juny del 2018, però un error administratiu detectat el mes d'octubre va portar a tirar-lo enrere i reiniciar el procés de nou. Concretament, segons les bases inicials, l'empresa que posés un preu per hora extra més elevat en resultaria adjudicatària; un fet que suposaria conseqüències negatives per a les arques públiques. Aquest servei era un dels que el govern quadripartit volia municipalitzar, però les dificultats per poder-ho fer van portar a mantenir la fórmula actua, però introduint millores al plec de condicions.